Kona sem brotnaði illa á úlnlið eftir að hafa dottið á línuskautum á rétt á bótum úr starfsábyrgðartryggingu lögmanna sem konan fól að gæta hagsmuna sinna eftir slysið. Þetta er niðurstaða úrskurðarnefndar vátryggingamála sem kemst að þeirri niðurstöðu að lögmennirnir hafi sýnt vanrækslu með því að kanna ekki hvort slysatrygging konunnar sem launþega næði einnig til slysa í frítíma.
Slysið varð fyrir rúmum fjórum árum. Konan taldi sig ekki hafa fengið rétta meðferð hjá heilbrigðiskerfinu og í framhaldinu leitaði hún til lögmannsstofu til að kanna rétt sinn vegna meintra læknamistaka.
Í málskoti sínu til nefndarinnar segir hún að lögmennirnir hafi jafnframt bent á að hún ætti mögulega einnig bótarétt vegna slyssins sjálf. Hún hafi því gefið lögmönnunum umboð til að sækja bæði kröfur vegna meintra læknamistaka og aðrar kröfur sem hún kynni að eiga vegna slyssins.
Lögmennirnir tilkynntu slysið í heimilistryggingu konunnar en gerðu ekki kröfu í slysatryggingu launþega sem konan var með.
Konan taldi að með því að gera það ekki hefðu þeir valdið henni fjártjóni. Þegar slysið varð hafi hún verið verkstjóri hjá ákveðnu fyrirtæki og samkvæmt kjarasamningi hafi hún átt bótarétt vegna slysa í frítíma. Þegar hún lýsti sjálf kröfu í þá tryggingu í fyrra var henni hafnað þar sem of langt væri um liðið.
Úrskurðanefndin bendir á að lögmenn séu sérfræðingar í innheimtu bóta. Og því verðiað gera ríkari kröfur til þeirra en ella. Þeim hefði því borið að kanna hvort slysatrygging hennar sem launþega næði einnig til slysa í frítíma og því ætti konan rétt á bótarétt úr starfsábyrgðartryggingu lögmanna.